КОМИ РЕСПУБЛИКАСА ЮРАЛЫСЬЛÖН ИНДÖД

**Коми Республикаса архив агентство йылысь**

Шуа:

1. Вынсьöдны Коми Республикаса архив агентство йылысь положение содтöдын индöм серти.

2. Коми Республикаса архив агентстволы лэдзны босьтны юрнуöдысьöс öти вежысьöс.

3. Тайö индöдыс вынсялö сiйöс примитан лунсянь.

Коми Республикаса Юралысь В.Торлопов

Сыктывкар

2009 вося август 12 лун

93 №

ВЫНСЬÖДÖМА

Коми Республикаса Юралысьлöн

2009 во август 12 лунся 93 №-а Индöдöн

(содтöд)

Коми Республикаса архив агентство йылысь

**ПОЛОЖЕНИЕ**

I. Панас

1. Коми Республикаса архив агентство лоö Коми Республикаса олöмö пöртысь власьт органöн, кодi Коми Республика мутасын архив удж юкöнын нуöдö государственнöй политика, веськöдлö нормативнöй правовöй боксянь, а сiдзжö лоö Коми Республикаса олöмö пöртысь власьт уполномочитöм органöн, кодi нуöдö государствосянь контроль (дöзьöр) сы серти, кыдзи Россия Федерацияын Коми Республика мутасын кутчысьöны архив удж йылысь законодательствоö.

2. Коми Республикаса архив агентство (водзö – Агентство) аслас уджын мыджсьö Россия Федерацияса Оланподув да Коми Республикаса Оланподув, федеральнöй оланпасъяс да Коми Республикаса оланпасъяс, Россия Федерацияса да Коми Республикаса мукöд нормативнöй правовöй акт вылö, а сiдзжö тайö Положение вылö.

3. Агентство вöчö ассьыс уджсö кыдзи ас кежас, сiдзи и олöмö пöртысь федеральнöй власьт органъяскöд, Коми Республикаса государственнöй органъяскöд, меставывса асвеськöдлан органъяскöд, общественнöй öтувъяскöд да мукöд организациякöд йитöд кутöмöн.

4. Агентстволöн местаыс – Сыктывкар.

II. Агентстволöн уджмогъяс, удж

5. Агентство аслас индöм удж серти збыльмöдö татшöм уджмогъяс, уджъяс:

1) сетö Коми Республикаса Юралысьлы да Коми Республикаса Правительстволы видлалöм вылö архив удж кузя нормативнöй правовöй акт балаяс да Коми Республикаын государственнöй архив учреждениеяслысь сеть да тэчас бурмöдöм кузя вöзйöмъяс (водзö – государственнöй архивъяс);

2) аслас компетенцияын дасьтö да вынсьöдö архив уджлöн юалöмъяс кузя быть олöмö пöртан нормативнöй правовöй актъяс;

3) аслас компетенцияын участвуйтö дыр кадся торъя мога республиканскöй уджтасъяс дасьтöмын да олöмö пöртöмын; дасьтö архив удж сöвмöдöмын водзö вылö да быдлунъя планъяс;

4) нуöдö Россия Федерацияса архив фондысь документъяслы государственнöй учёт да индöм ногöн сетö олöмö пöртысь лöсялана федеральнöй власьт органъясö учёт кузя юöръяс;

5) нуöдö Коми Республикаса эмбурö пырысь архив фондса паныдасьлытöм документъяслы государственнöй реестр;

6) котыртö государственнöй архивлысь Коми Республикаса паныдасьлытöм да торъя дона документъяслы страхöвöй фонд лöсьöдöм да видзöм кузя, государственнöй заказчикъяскöд сёрнитчöмъяс подув вылын Коми Республикаса документациялы мутасса страхöвöй фонд лöсьöдöм да видзöм кузя удж;

7) государственнöй архивъяс комплектуйтö Коми Республикаса государственнöй власьт органъяслöн да Коми Республикаса мукöд государственнöй органлöн, Коми Республикаса государственнöй öтувъя предприятиеяслöн, казеннöй предприятиеяс пыртöмöн, да Коми Республикаса государственнöй учреждениеяслöн архив документъясöн да архив фондъясöн;

8) индöм ногöн аслас компетенцияын примитö Россия Федерацияса архив фондö торъя документъяс пыртöм йылысь решениеяс;

9) нуöдö мераяс, медым могмöдны Коми Республикаöс ас киын кутан архив документъяс ньöбöм вылö верктуя правоöн;

10) аслас компетенцияын примитö Коми Республикалöн эмбурса архив документъяс Россия Федерациялöн, Россия Федерацияса мукöд субъектлöн да (либö) муниципальнöй юкöнлöн эмбурö сетöм йылысь решениеяс;

11) сöгласуйтö государственнöй да муниципальнöй архив комплектуйтан источникъяслысь списокъяс;

12) видзö государственнöй архивъясын Россия Федерациялöн архив фондса документъяс да мукöд архив документъяс;

13) могмöдö юöрöн гражданаöс, государственнöй власьт органъясöс, меставывса асвеськöдлан органъясöс, организацияясöс да общественнöй öтувъясöс Россия Федерацияса архив фондлöн документъяс да мукöд архив документ подув вылын, сы лыдын архив документъяс кузя юöр корсян система лöсьöдöмöн да пыртöмöн;

14) збыльмöдö россияса да суйöрсайса гражданалысь, а сiдзжö гражданствотöм йöзлысь запросъяс, мый йитчöмаöсь налöн оланпас серти правояскöд да вöлякöд, индöм ногöн оформитö суйöрсайса государствоö мöдöдöм вылö архив документъяс;

15) индöм ногöн котыртö государственнöй архивъяслысь государственнöй гусяторъя юöръяс эрдö петкöдöм кузя удж;

16) пыртö государственнöй архивъяслöн уджö документъяс видзöмын да вöдитчöмын бурджык рациональнöй системаяс да методъяс да автоматизируйтöм системаяс;

17) нуöдö государственнöй архивъяслöн олöмлы да уджлы статистическöй учёт;

18) сетö меставывса асвеськöдлан органъяслы архив фонд да архив документъяс видзан, комплектуйтан, налы учёт нуöдан да наöн вöдитчан юалöмъяс кузя методическöй отсöг;

19) индöм ногöн отсалö меставывса асвеськöдлан органъяслы архив фонд да архив документъяс видзöмкöд, комплектуйтöмкöд, налы учёт нуöдöмкöд да наöн вöдитчöмкöд йитчöм юалöмъяс решитöмын;

20) индöм ногöн сетö юридическöй кывкутысьяслы да торъя йöзлы Коми Республикалöн эмбурса документъяс мыйкö дыра кежлö республика сайö, но Россия Федерация пытшкын, петкöдöм вылö;

21) законодательствоöн сетöм компетенцияын видзöдö, кыдзи архив удж юкöнын Коми Республика мутасын кутчысьöны законодательствоö;

22) индöм ногöн участвуйтö Россия Федерациялöн Рытыв-Войвыв федеральнöй кытшса архив учреждениеяслöн научно-методическöй сöветса уджын;

23) аслас компетенцияын да индöм ногöн кутö йитöдъяс государствояслöн архив учреждениеяскöд – Асшöр Котыр Государствоясса участникъяскöд, а сiдзжö суйöрсайса странаяскöд;

24) индöм ногöн аслас компетенцияын котыртö олöмö пöртысь власьт лöсялана федеральнöй органъяскöд сёрнитчöм серти государственнöй архивлы суйöрсайса профильнöй архив документъяс корсьöм да ньöбöм (босьтöм).

25) котыртö Агентствоса, государственнöй архивъясса уджалысьяслысь уджсикас серти тöдöмлунъяс кыпöдöм;

26) законодательство серти нуöдö Агентство уджалiгöн артмöм архив документъяс комплектуйтöм, видзöм, налы учёт нуöдöм да наöн вöдитчöм кузя удж;

27) примитö гражданаöс, ас кадö да тырвыйö видлалö гражданалысь сёрниа да гижöда шыöдчöмъяс, примитö на серти решениеяс да мöдöдö шыöдчысьяслы Россия Федерацияса законодательствоöн индöм кадколастö вочакывъяс;

28) законодательствоöн индöм пöрадок серти видзö государственнöй гусятор кутысь юöръяс да Россия Федерацияса законодательство серти мукöд видзан гусятор;

29) индöм ногöн нуöдö Коми Республикалы коланлун вылö государственнöй заказчиклысь удж, мый йитчöма Агентствоöн ассьыс уджмогъяссö олöмö пöртöмкöд;

30) котыртö да збыльмöдö Агентствоын да государственнöй архивъясын пöжарысь видзчысян мераяс лöсьöдöм да олöмö пöртöм;

31) индöм ногöн государственнöй архивъяслöн уджöн веськöдлö организационно-методическöя, координируйтö уджсö да видзöдö та бöрся;

32) збыльмöдö Коми Республика мутасын удж видзан юкöнын государственнöй политикалысь медшöр туйвизьяс «Удж видзан юкöнын öткымын юалöм йылысь» Коми Республикаса Правительстволöн 2008 во январ 29 лунся 16 №-а шуöмöн индöм компетенцияын;

33) котыртö Агентствоса уджалысьяслы мобилизация кежлö дасьтысян удж, а сiдзжö видзöдö государственнöй архивъясын мобилизация кежлö дасьтысян удж бöрся да координируйтö сiйöс;

34) збыльмöдö Агентствоын войтырöс дорйöм кузя мероприятиеяс Коми Республикаын войтырöс доръян удж котыртöм да нуöдöм йылысь положение серти, мый вынсьöдöма Коми Республикаса Юралысьлöн 2008 во октябр 13 лунся 97 №-а Индöдöн;

35) кутчысьö архив документъяс видзан, комплектуйтан, налы учёт нуöдан да наöн вöдитчан правилöясö;

36) сетö гражданалöн запросъяс серти Агентстволöн архив документъяс подув вылын архив справкаяс;

37) збыльмöдö Россия Федерацияса законодательство да Коми Республикаса законодательство серти мукöд мог.

6. Агентстволöн сылы урчитöм уджмогъяс да уджъяс збыльмöдöм вылö эм право:

1) индöм ногöн корны да босьтны государственнöй власьт органъяссянь, меставывса асвеськöдлан органъяссянь да организацияясянь ассьыс удж збыльмöдöм вылö колана юöр;

2) законодательствоöн индöм пöрадок серти ассьыс уджмогъяс збыльмöдöм вылö волыны Коми Республика мутасын лоысь да удж нуöдысь организацияясö;

3) аслас компетенцияын сетны юридическöй кывкутысьяслы да торъя йöзлы Агентстволöн уджö пыртöм юалöмъяс кузя гöгöрвоöдöмъяс;

4) индöм ногöн котыртны индöм удж юкöнын Агентство бердын сöвещательнöй да экспертнöй органъяс (сöветъяс, коллегияяс, комиссияяс, группаяс), вынсьöдны на йылысь положениеяс да тайö органъяслысь состав.

III. Удж котыртан пöрадок, организационнöй тэчас

7. Агентствоöн веськöдлö юрнуöдысь, кодöс чинö индö да чинысь мездö Коми Республикаса Юралысь.

Агентствоöн юрнуöдысь персональнöя кывкутö Агентстволы сетöм уджмогъяс олöмö пöртöм вöсна да збыльмöдö архив удж юкöнын государственнöй политика.

Юрнуöдысьлöн эм öти вежысь, кодöс чинö индöны да чинысь мездöны Россия Федерацияса да Коми Республикаса законодательствоöн индöм пöрадок серти.

Юрнуöдысьöс вежысь Агентство нимсянь уджалö дöверенносьттöг Юрнуöдысьöн индöм правояс да могъяс серти.

Кор Юрнуöдысь мыйкö дыра абу, сэки сылысь могъяссö збыльмöдö юрнуöдысьöс вежысь.

Кор эм юрнуöдысьлöн прöст чин, сэки юрнуöдысьлысь могъяс сетöм йылысь решение примитö Коми Республикаса Юралысь.

8. Агентстволысь медыджыд штат лыд индö Коми Республикаса Правительство.

9. Агентствоса юрнуöдысь:

1) веськöдлö Агентстволöн уджнас öтнас, планируйтö Агентстволысь уджсö;

2) аслас компетенцияын Россия Федерацияса законодательство да Коми Республикаса законодательство подув вылын да найöс збыльмöдöм могысь лэдзö тшöктöдъяс да тшöктöмъяс Агентстволöн компетенцияö пырысь юалöмъяс кузя, котыртö да видзöдö найöс олöмö пöртöм бöрся;

3) законодательство серти вöдитчö сьöмöн вынсьöдöм ассигнованиеяс серти, мый индöма лöсялана финансöвöй во вылö Коми Республикаса республиканскöй бюджетын да веськöдлö Агентствоса эмбурöн;

4) индö тэчас да вынсьöдö лöсьöдöм штат да уджысь мынтысян фонд серти Агентстволысь штатнöй расписание;

5) законодательствоöн индöм пöрадок серти вынсьöдö уставъяс, государственнöй архивлысь чöжöс да рöскод сметаяс;

6) вынсьöдö Агентствоса уджалысьяслы чина инструкцияяс;

7) индöм ногöн босьтö удж вылö да мездö уджысь Агентствоса уджалысьясöс;

8) индöм ногöн примитö Агентствоса уджалысьяс дорö ышöдан да кывкутöмö кыскан мераясöн вöдитчöм йылысь решениеяс;

9) законодательствоöн индöм пöрадок серти чинö индö да чинысь мездö государственнöй архивöн юрнуöдысьясöс, кырымалö, вежлалö да дугöдö накöд уджалан сёрнитчöмъяс;

10) вынсьöдö да вежлалö Агентствоса коллегиялысь составсö;

11) Коми Республикаса законодательство серти вöчö мукöд удж.

10. Агентство видзöм вылö рöскодыс могмöдсьö сьöмöн Коми Республикаса республиканскöй бюджет тшöт весьтö.

11. Агентство лоö юридическöй кывкутысьöн, сылöн эм Коми Республикалöн государственнöй канпасöн да аслас нимöн коми да роч кывъяс вылын печать, индöм образеца мукöд печать, штамп да бланк, Россия Федерацияса законодательство серти восьтöм тшöтъяс.

Исакова 9 491 пас